Det kan komme til at koste penge at have penge i banken i de danske banker som følge af det britiske EU-exit, mener økonom.

Det kan komme til at koste dig for eksempel 25 øre om året for hver 100 kroner, du har stående på en almindelig konto i banken. Det mener økonom i investeringsbanken Nordnet Per Hansen kan blive scenariet, hvis renterne falder yderligere i Danmark som en konsekvens af det britiske nej til EU.

- Hvis Nationalbanken sænker renterne yderligere, skal bankerne betale flere penge for at have deres penge stående i Nationalbanken. Det er den regning, de danske bankkunder måske kommer til at betale en del af, siger økonom i investeringsbanken Nordnet Per Hansen.

Nationalbanken har længe haft minusrenter, men indtil videre har bankerne betalt den regning selv uden at sende den videre til private danskere. Til gengæld betaler mange erhvervskunder for at have penge stående på en konto.

Kan føre til bankrun i Danmark

Vælger bankerne at opkræve penge for at have private bankunders penge stående, kan det ifølge Per Hansen føre til et såkaldt bankrun, hvor folk undlader at sætte penge i banken, eller i værste fald vælger at hæve deres penge.

- Skrækscenariet er, at vi skal have 100 kroner og 25 øre med i banken, når vi sætter 100 kroner ind. Det kan føre til, at mange i stedet vil trække deres penge ud af banken på samme tid. Så kommer bankerne til at mangle penge at låne ud, siger Per Hansen, der peger på, at minusrenter også vil have en positiv effekt på mange danskeres private pengepung.

​ Økonom: Dit lån i banken bliver billigere

Falder Nationalbankens renter yderligere, vil det nemlig betyde, at det bliver billigere at optage lån i banken til for eksempel bolig, bil, andelsbolig og kassekreditter.

- Vi må forvente, at det bliver billigere at låne i bankerne. Det er en af sideeffekterne ved det britiske EU-exit, siger Per Hansen, der anbefaler, at du løbende tjekker, at dit banklån er konkurrencedygtigt med, hvad du ellers kan låne til i andre banker.

Hør Per Hansen uddybe de billigere banklån i tv-indslaget herunder.